তথ্যবিবরণী নম্বর : ১৯৩২

উজবেকিস্তানের রাষ্ট্রপতির কাছে বাংলাদেশের রাষ্ট্রদূতের পরিচয় পত্র পেশ

তাসখন্দ, ১০ বৈশাখ (২৩ এপ্রিল) :

 উজবেকিস্তানে বাংলাদেশের রাষ্ট্রদূত মোঃ জাহাঙ্গীর আলম ২৩ এপ্রিল উজবেকিস্তানের রাষ্ট্রপতি সাভকাত মিরজিয়য়েভ এর কাছে পরিচয় পত্র পেশ করেন। একইদিন উজবেকিস্তানে নিযুক্ত চেক প্রজাতন্ত্র, মিশর, জর্ডান, তুর্কি, ইউরোপিয়ান ইউনিয়ন ও রাশিয়ান রাষ্ট্রদূতগণও তাঁদের পরিচয়পত্র পেশ করেন। করোনা পরিস্থিতির কারণে সীমিত পরিসরে আয়োজিত এ অনুষ্ঠানে রাষ্ট্রদূতের সাথে আলাপকালে উজবেকিস্তানের রাষ্ট্রপতি বাংলাদেশের রাষ্ট্রপতি এবং প্রধানমন্ত্রীকে তার ব্যক্তিগত শুভেচ্ছা জানান এবং বাংলাদেশের সাথে বিভিন্ন ক্ষেত্রে দ্বিপাক্ষিক সম্পর্ক উন্নয়নে বাংলাদেশের রাষ্ট্রদূতের সহায়তা কামনা করেন।

 বাংলাদেশের রাষ্ট্রদূত এ বিষয়ে দ্রুত পদক্ষেপ গ্রহণের আশ্বাস দেন এবং বাংলাদেশের গার্মেন্টস, টেক্সটাইল, ফার্মাসিউটিক্যালস, পাট,পাটজাত পণ্য, এবং লেদার সেক্টরে বাংলাদেশের অভাবনীয় সাফল্যের কথা রাষ্ট্রপতির কাছে তুলে ধরেন।রাষ্ট্রদূত পর্যটন, শিক্ষা,ক্রীড়া ও সংস্কৃতির ক্ষেত্রে দুটি বন্ধুপ্রতিম দেশের সঙ্গে সরাসরি যোগাযোগ বাড়াতে ঢাকায় উজবেকিস্তানের দূতাবাস স্থাপন এবং ঢাকা- তাসখন্দ- ঢাকা সরাসরি বিমান চলাচল পুনরায় চালু করার জন্য রাষ্ট্রপতিকে অনুরোধ করেন এবং আগামী ২৭ মে অনুষ্ঠিতব্য দু’দেশের মধ্যে প্রথম আনুষ্ঠানিক ফরেন অফিস কনসালটেশন সভা ফলপ্রসূ করতে রাষ্ট্রপতির সহায়তা কামনা করেন। এ প্রসঙ্গে উজবেকিস্তানের রাষ্ট্রপতি সেখানে উপস্থিত পররাষ্ট্রমন্ত্রী আবদুল আজিজ কামিলভকে ঢাকায় প্রাথমিকভাবে উজবেকিস্তানের একটি কনস্যুলেট খোলার জন্য এবং উভয় দেশের মধ্যে প্রথম এফ ও সি মিটিং ফলপ্রসূ করতে যথাযথ ব্যবস্থা নির্দেশনা প্রদান করেন। সরাসরি বিমান চলাচলের বিষয়টি পরীক্ষা করে প্রয়োজনীয় ব্যবস্থা গ্রহণ করা হবে মর্মেও তিনি জানান।

 রাষ্ট্রপতির কার্যালয় পৌঁছালে রাষ্ট্রপতির গার্ড রেজিমেন্টের একটি চৌকসদল রাষ্ট্রদূতকে গার্ড অভ্ অনার প্রদান করেন।

#

নৃপেন্দ্র/নাইচ/রফিকুল/রেজাউল/২০২১/২০১৫ ঘণ্টা

তথ্যবিবরণী নম্বর : ১৯৩১

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১০ বৈশাখ (২৩ এপ্রিল) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২৫ হাজার ৮৯৬ জনের নমুনা পরীক্ষা করে ৩ হাজার ৬২৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৭ লাখ ৩৯ হাজার ৭০৩ জন।

 গত ২৪ ঘণ্টায় ৮৮জন-সহ এ পর্যন্ত ১০ হাজার ৮৬৯ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৬ লাখ ৪৭ হাজার ৬৭৪ জন।

#

হাবিবুর/পাশা/রফিকুল/রেজাউল/২০২১/১৭০০ ঘণ্টা

তথ্যবিবরণী নম্বর : ১৯৩০

**সফলভাবে বোরো ধান ঘরে তুলতে পারলে খাদ্যের কোনো সংকট হবে না**

 **-- কৃষিমন্ত্রী**

বানিয়াচং (হবিগঞ্জ), ১০ বৈশাখ (২৩ এপ্রিল) :

 সারা দেশের বোরো ধান সফলভাবে ঘরে তুলতে পারলে করোনাকালেও দেশে খাদ্য নিয়ে কোনো সংকট হবে না বলে মন্তব্য করেছেন কৃষিমন্ত্রী ড. মো. আব্দুর রাজ্জাক। তিনি বলেন, মহামারি করোনাকালে খাদ্য নিয়ে মানুষকে যাতে আতঙ্কে থাকেত না হয়, খাদ্যের যাতে কোনো অভাব না হয়, সেটি নিশ্চিত করতে প্রধানমন্ত্রী শেখ হাসিনার নেতৃত্বে বর্তমান সরকার  দৃঢ়ভাবে কাজ করছে। এবার বোরোর আবাদ লক্ষ্যমাত্রার চেয়েও বেশি হয়েছে। কোনো প্রাকৃতিক দুর্যোগ না হলে ও হাওরসহ সারা দেশের বোরো ধান সফলভাবে ঘরে তুলতে পারলে দেশে খাদ্য নিয়ে সংকট থাকবে না। দেশের মানুষের খাদ্য নিরাপত্তা নিশ্চিত হবে।

 কৃষিমন্ত্রী আজ হবিগঞ্জ জেলার বানিয়াচং উপজেলার যাত্রাপাশা গ্রামে হাওরে 'বোরো ধান কর্তন উৎসব' অনুষ্ঠানে প্রধান অতিথির বক্তৃতায় এসব কথা বলেন। বানিয়াচং উপজেলা প্রশাসন ও কৃষি সম্প্রসারণ বিভাগ এ অনুষ্ঠানের আয়োজন করে।

 মন্ত্রী বলেন, হাওরের বিশাল জমিতে বছরে মাত্র একটি ফসল বোরো ধান হয়। এ ফসলের উৎপাদনশীলতা বৃদ্ধি করতে কৃষকদের  উন্নত জাতের হাইব্রিড ধান দেয়া হবে। এছাড়া, হাওরের অনেক জায়গায় সেচের অভাবে জমি পতিত থাকে বা সেচের প্রয়োজন হয়। এসব জায়গায় সেচসুবিধা সম্প্রসারণের জন্য বিএডিসির মাধ্যমে খাল খনন ও পুনঃখননের জন্য শীঘ্রই প্রকল্প গ্রহণ করা হবে।

 এসময় তিনি স্বাস্থ্যবিধি মেনে সবাইকে ধান কাটায় এগিয়ে আসার ও এ বিষয়ে যার যার অবস্থান থেকে সহযোগিতার আহ্বান জানান। ভর্তুকির আওতায় ধান কাটার যন্ত্র কম্বাইন্ড হারভেস্টার ও রিপার কৃষকের মাঝে বিতরণ করেন তিনি। এছাড়া, ধান গবেষণা ইনস্টিটিউটের আঞ্চলিক কার্যালয় পরিদর্শন করেন। তিনি বলেন, হাওরে অনেক সময় আগাম বন্যা এসে ধান নষ্ট করে ফেলে। সেজন্য,  দ্রুততার সাথে ধান কাটার জন্য যন্ত্র দেয়া হয়েছে।  আগামীতে আরো বেশি করে দেয়া হবে, ২ বছর পরে ধান কাটার যন্ত্রের কোনো অভাব হবে না, হাওরে যত যন্ত্রের প্রয়োজন হবে তা দেয়া হবে বলে তিনি উল্লেখ করেন।

 হবিগঞ্জের জেলা প্রশাসক ইশরাত জাহানের সভাপতিত্বে অনুষ্ঠানে স্থানীয় সংসদ সদস্য অ্যাডভোকেট মোঃ আবু জাহির, কৃষি মন্ত্রণালয়ের সিনিয়র সচিব মোঃ মেসবাহুল ইসলাম,  বিএডিসির চেয়ারম্যান ড. অমিতাভ সরকার, কৃষি সম্প্রসারণ অধিদপ্তরের মহাপরিচালক মোঃ আসাদুল্লাহ, ব্রির ডিজি ড. মোঃ শাহজাহান কবীর ও কৃষি সম্প্রসারণ অধিদপ্তর হবিগঞ্জের উপপরিচালক মোঃ তমিজ উদ্দিন খান বক্তব্য রাখেন।

#

কামরুল/পাশা/রফিকুল/রেজাউল/২০২১/১৭০২ ঘণ্টা

তথ্যবিবরণী নম্বর : ১২২৯

**সিমাগো র‍্যাঙ্কিং-এ বঙ্গবন্ধু শেখ মুজিবুর রহমান কৃষি বিশ্ববিদ্যালয় সেরা**

**যুব ও ক্রীড়া প্রতিমন্ত্রীর অভিনন্দন**

ঢাকা, ১০ বৈশাখ (২৩ এপ্রিল) :

 দেশের সরকারি ও বেসরকারি বিশ্ববিদ্যালয়গুলোর মধ্যে দেশ সেরার তালিকায় উঠে এসেছে গাজীপুরের বঙ্গবন্ধু শেখ মুজিবুর রহমান কৃষি বিশ্ববিদ্যালয়। বিশ্বের বিভিন্ন দেশের ৪ হাজার ১২৬টি বিশ্ববিদ্যালয় নিয়ে স্পেনের সিমাগো ইনস্টিটিউশন র‌্যাঙ্কিং-এ ২০২১ সংস্করণে এ তথ্য জানানো হয়েছে। জাতির পিতার নামে গাজীপুরে প্রতিষ্ঠিত এ বিশ্ববিদ্যালয়টির আন্তর্জাতিক এ স্বীকৃতিতে বিশ্ববিদ্যালয়ের উপাচার্য, সকল শিক্ষক, শিক্ষার্থী, কর্মকর্তা ও কর্মচারীদেরকে আন্তরিক শুভেচছা ও  অভিনন্দন জানিয়েছেন যুব ও ক্রীড়া প্রতিমন্ত্রী মোঃ জাহিদ আহসান রাসেল।

 এক অভিনন্দন বার্তায় প্রতিমন্ত্রী বলেন, ‘আমার নির্বাচনি এলাকায় অবস্থিত জাতির পিতার নামে প্রতিষ্ঠিত বঙ্গবন্ধু শেখ মুজিবুর রহমান কৃষি বিশ্ববিদ্যালয়টি আন্তর্জাতিক মানদণ্ডে দেশের সকল সরকারি ও বেসরকারি বিশ্ববিদ্যালয়সমূহের মধ্যে প্রথম স্থান অর্জন করায় আমি বিশ্ববিদ্যালয়ের উপাচার্য, সকল শিক্ষক, শিক্ষার্থী, কর্মকর্তা ও কর্মচারীদেরকে আন্তরিক অভিনন্দন জানাই। এলাকার জনপ্রতিনিধি এবং বিশ্ববিদ্যালয়ের সিন্ডিকেট সদস্য হিসেবে আমি অত্যন্ত আনন্দিত ও গর্বিত। করোনার কঠিন এ  দুঃসময়ে নিঃসন্দেহে এ অর্জন অত্যন্ত আনন্দের ও গর্বের।   আমি আশাকরি বিশ্ববিদ্যালয়টি ভবিষ্যতেও এ সাফল্যের ধারা অব্যাহত রাখবে’।

 উল্লেখ্য, গবেষণা, উদ্ভাবন এবং সামাজিক প্রভাবের ওপর ভিত্তি করে প্রতিবছরের এপ্রিল মাসে এ র‍্যাঙ্কিং প্রকাশ করেছে স্পেনের গবেষণা প্রতিষ্ঠানটি। ২০০৯ সাল থেকে প্রতিষ্ঠানটি নিয়মিত বিশ্বের বিশ্ববিদ্যালয়গুলোর র‌্যাঙ্কিং প্রকাশ করে আসছে।

 সম্প্রতি প্রকাশিত র‍্যাঙ্কিংয়ে দেখা গেছে, বাংলাদেশের ২৮টি বিশ্ববিদ্যালয়ের মধ্যে সেরা গাজীপুরের বঙ্গবন্ধু শেখ মুজিবুর রহমান কৃষি বিশ্ববিদ্যালয়। শীর্ষ দুই ও তিনে আছে টাঙ্গাইলের মাওলানা ভাসানী বিজ্ঞান ও প্রযুক্তি বিশ্ববিদ্যালয় (মাভাবিপ্রবি) ও ঢাকা বিশ্ববিদ্যালয় (ঢাবি)।

#

আরিফ/পাশা/রফিকুল/রেজাউল/২০২১/১৬৪৫ ঘণ্টা

তথ্যবিবরণী নম্বর : ১৯২৮

স্বাস্থ্যবিধি প্রতিপালন সাপেক্ষে

**২৫ এপ্রিল হতে দোকানপাট ও শপিংমল খোলা রাখা যাবে**

ঢাকা, ১০ বৈশাখ (২৩ এপ্রিল) :

 যথাযথ স্বাস্থ্যবিধি প্রতিপালন সাপেক্ষে আগামী ২৫ এপ্রিল ২০২১ হতে সকাল ১০.০০টা থেকে বিকাল ৫.০০টা পর্যন্ত দোকানপাট ও শপিংমলসমূহ খোলা রাখা যাবে। স্বাস্থ্যবিধি প্রতিপালনের বিষয়ে সংশ্লিষ্ট বাজার বা সংস্থার ব্যবস্থাপনা কমিটি প্রয়োজনীয় ব্যবস্থা গ্রহণ করবে।

 করোনাভাইরাসজনিত রোগ (কোভিড-১৯) এর বিস্তার রোধকল্পে শর্তসাপেক্ষে সার্বিক কার্যাবলি ও চলাচলে নিষেধাজ্ঞা আরোপের বিষয়ে মন্ত্রিপরিষদ বিভাগ মানুষের জীবন-জীবিকা বিবেচনা করে আজ এ নির্দেশনা জারী করে।

 #

রেজাউল/জুলফিকার/রেজ্জাকুল/শামীম/২০২১/১২৫৭ ঘণ্টা